सोनीपत के नयाबास में रहने वाले 40 वर्षीय राज सिंह ने ‘टिप्पू’ को बेचने की कीमत 10 लाख रुपए लगाई है. राज सिंह का दावा है कि उनके पास 5 लाख रुपए में ‘टिप्पू’ को खरीदने की पेशकश आ भी चुकी है. ब्रीडिंग के कारोबार में लगे राज सिंह ने बताया, ‘टिप्पू कोई मामूली गधा नहीं है. ये साधारण गधों के कद से सात इंच लंबा है. इसका ब्रीडिंग के लिए इस्तेमाल किया जाता है. रोहतक के बेरी पशु मेले में उत्तर प्रदेश के एक ब्रीडर ने इसे खरीदने के लिए 5 लाख रुपए की बोली लगाई थी लेकिन मैंने बेचने से मना कर दिया. ये सबसे अलग है और सबसे बड़ा है, इसलिए मैं इसे 10 लाख से कम में नहीं बेचूंगा.”टिप्पू’ सबसे अलग है इसलिए उसके नखरे उठाने में भी कोई कसर नहीं छोड़ी जाती. ‘टिप्पू’ किस शाहाना अंदाज से जी रहा है, ये इसकी खुराक से ही अंदाज लगाया जा सकता है. ये हर दिन 5 किलोग्राम काले चने, 4 लीटर दूध और 20 किलो हरा चारा हजम कर जाता है. खाने के बाद मीठे में ‘टिप्पू’ को लड्डू चाहिए ही चाहिए वरना इसका मूड खराब हो जाता है.’टिप्पू’ पर एक दिन का खर्च 1000 रुपए बैठता है.